DEĊIŻJONI TAL-KUMMISSJONI
tat-8 ta’ Awwissu 2008
li temenda d-Deċiżjoni 2007/27/KE li tadotta ċerti miżuri tranżizzjonali rigward it-twassil ta’ ħalib nej lill-istabbilimenti ta’ proċessar u l-ipproċessar ta’ ħalib nej fir-Rumanija fir-rigward tal-kundizzjonijiet tar-Regolamenti (KE) Nri 852/2004 u 853/2004 tal-Parlament Ewropew u tal-Kunsill
(notifikata taħt id-dokument numru C(2008) 4215)
(Test b’relevanza għaż-ŻEE)
(2008/663/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ Adeżjoni tal-Bulgarija u r-Rumanija,
Wara li kkunsidrat l-Att ta’ Adeżjoni tal-Bulgarija u r-Rumanija, u b’mod partikolari l-Artikolu 42 tiegħu,
Billi:
(1)
Id-Deċiżjoni tal-Kummissjoni 2007/27/KE (1) tistipula listi ta’ stabbilimenti ta’ l-ipproċessar tal-ħalib fir-Rumanija li jikkonformaw mar-rekwiżiti strutturali stipulati fir-Regolament (KE) Nru 852/2004 tal-Parlament Ewropew u tal-Kunsill (2) (stabbilimenti konformi) u li huma awtorizzati li jirċievu u jipproċessaw ħalib nej li mhuwiex konformi mar-Regolament (KE) Nru 853/2004 tal-Parlament Ewropew u tal-Kunsill (3) (ħalib mhux konformi).
(2)
Il-Kapitolu I ta’ l-Anness għad-Deċiżjoni 2007/27/KE jelenka stabbilimenti konformi awtorizzati li jirċievu u jipproċessaw, mingħajr separazzjoni, ħalib konformi u ħalib mhux konformi, filwaqt li l-Kapitolu II ta’ dak l-Anness jelenka stabbilimenti konformi awtorizzati li jirċievu u jipproċessaw b'mod separat ħalib konformi u ħalib mhux konformi.
(3)
Id-Deċiżjoni 2007/27/KE ġiet emendata bid-Deċiżjonijiet tal-Kummissjoni 2007/557/KE (4) u 2008/452/KE.
(4)
Stabbiliment elenkat fil-Kapitolu I ta’ l-Anness għad-Deċiżjoni 2007/27/KE għażlu li jipproċessaw biss ħalib nej konformi. Dak l-istabbiliment għandu għalhekk jitneħħa mil-lista fil-Kapitolu I ta’ dak l-Anness.
(5)
Barra minn hekk, ċerti stabbilimenti ta’ l-ipproċessar tal-ħalib issa saru konformi mal-leġiżlazzjoni Komunitarja. Dawn l-istabbilimenti jipproċessaw ħalib konformi u mhux konformi mingħajr separazzjoni u għandhom jiżdiedu mal-lista fil-Kapitolu I ta’ l-Anness tad-Deċiżjoni 2007/27/KE.
(6)
Il-Kapitolu I ta’ l-Anness tad-Deċiżjoni 2007/27/KE għandu għalhekk jiġi emendat skond dan.
(7)
Il-miżuri stipulati f'din id-Deċiżjoni huma konformi ma’ l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-Kapitolu I ta’ l-Anness tad-Deċiżjoni 2007/27/KE huwa emendat skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 8 ta’ Awwissu 2008.